CELEX: 52015PC0333
Language: fi
Date: 2015-07-13
Title: Ehdotus NEUVOSTON PÄÄTÖS EU–Chile-assosiaatiokomiteassa Euroopan unionin puolesta esitettävästä kannasta Euroopan yhteisön ja sen jäsenvaltioiden sekä Chilen tasavallan välisestä assosioinnista tehdyn sopimuksen liitteessä III olevaan suoraa kuljetusta koskevaan 12 artiklaan

EUROOPAN KOMISSIO
            Bryssel 13.7.2015
            COM(2015) 333 final
            2015/0145(NLE)
            Ehdotus
            NEUVOSTON PÄÄTÖS
            EU–Chile-assosiaatiokomiteassa Euroopan unionin puolesta esitettävästä kannasta Euroopan yhteisön ja sen jäsenvaltioiden sekä Chilen tasavallan välisestä assosioinnista tehdyn sopimuksen liitteessä III olevaan suoraa kuljetusta koskevaan 12 artiklaan 
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               Euroopan yhteisön ja sen jäsenvaltioiden sekä Chilen tasavallan välinen sopimus allekirjoitettiin Brysselissä 18. marraskuuta 2002, ja se tuli voimaan 1. helmikuuta 2003.
            
            
               Assosiaatiosopimuksen liitteessä III vahvistetaan alkuperätuotteita koskevat säännöt ja liitteessä III olevassa 12 artiklassa tällaisten tuotteiden suoraa kuljetusta osapuolten välillä koskevat säännöt. Jotta tuotteille voidaan myöntää etuuskohtelu, ne olisi kuljetettava osapuolten välillä suoraan, mutta tietyin edellytyksin ne voidaan kuljettaa jonkin kolmannen maan kautta.
            
            
               Chile ja Euroopan unioni ovat sopineet tekevänsä tiettyjä muutoksia sopimuksen liitteessä III olevassa 12 artiklassa vahvistettuihin suoraa kuljetusta koskeviin sääntöihin. Tarkoituksena on selkeyttää, että lähetyksen kulkiessa kolmannen maan kautta ja edellyttäen, että 12 artiklassa määrätyt edellytykset täyttyvät, lähetys voidaan jakaa sen jatkokuljettamiseksi sopimuksen osapuoleen näiden tuotteiden etuuskohteluun vaikuttamatta. Pelkän lähetyksen jakamisen ei myöskään tulisi herättää epäilyjä tuotteiden alkuperästä, paitsi jos asiassa on vastakkaisia todisteita.    
            
            
               2.OIKEUSPERUSTA SEKÄ TOISSIJAISUUS- JA SUHTEELLISUUSPERIAATE
            
            
               •Oikeusperusta
            
            
               Euroopan unionin toiminnasta tehdyn sopimuksen 207 artiklan 4 kohdan ensimmäinen alakohta yhdessä sen 218 artiklan 9 kohdan kanssa.
            
            
               •Toissijaisuusperiaate (muun kuin yksinomaisen toimivallan osalta) 
            
            
               Ehdotus kuuluu Euroopan unionin yksinomaiseen toimivaltaan. Sen vuoksi toissijaisuusperiaatetta ei sovelleta.
            
            
               •Suhteellisuusperiaate
            
            
                Ehdotuksessa ei ylitetä sitä, mikä on tarpeen tai tarkoituksenmukaista odotettujen tavoitteiden saavuttamiseksi.
            
            
               3.JÄLKIARVIOINTIEN, SIDOSRYHMÄKUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               Ei sovelleta. Tällä ehdotuksella muutetaan aiempaa tekstiä.
            
            
               •Asiantuntijatiedon käyttö
            
            
               Ulkopuolisia asiantuntijoita ei tarvittu.
            
            
               •Vaikutusten arviointi
            
            
               Ei sovelleta. Tällä ehdotuksella muutetaan voimassa olevaa kahdenvälistä kauppasopimusta. Muita vaihtoehtoja ei ole syytä tarkastella.
            
         
         
            
               4.TALOUSARVIOVAIKUTUKSET
            
            
               Ehdotuksella ei ole vaikutusta unionin talousarvioon.
            
            
               5.MUUT SEIKAT
            
            
               Ei ole.
            
            
               2015/0145 (NLE)
            
            
               Ehdotus
            
            
               NEUVOSTON PÄÄTÖS
            
            
               EU–Chile-assosiaatiokomiteassa Euroopan unionin puolesta esitettävästä kannasta Euroopan yhteisön ja sen jäsenvaltioiden sekä Chilen tasavallan välisestä assosioinnista tehdyn sopimuksen liitteessä III olevaan suoraa kuljetusta koskevaan 12 artiklaan 
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Euroopan yhteisön ja sen jäsenvaltioiden sekä Chilen tasavallan välisestä assosiaatiosta tehdyn sopimuksen, jäljempänä ’EU–Chile-assosiaatiosopimus’, 3 artiklalla perustettu assosiaationeuvosto tutkii ja hyväksyy osapuolten esittämiä ehdotuksia EU–Chile-assosiaatiosopimuksen toiminnan parantamiseksi. Assosiaationeuvostoa avustaa sen tehtävissä assosiaatiokomitea, jolle on annettu valtuudet hyväksyä päätöksiä.
            
            
               (2)Assosiaationeuvosto on perustanut tulliyhteistyötä ja alkuperäsääntöjä käsittelevän erityiskomitean, joka avustaa assosiaationeuvostoa sen tehtävissä. Erityiskomitea kokoontui 4 päivänä marraskuuta 2014 Chilessä Santiagossa, jossa se sopi suosittelevansa muutosta EU–Chile-assosiaatiosopimuksen liitteessä III olevaan suoraa kuljetusta koskevaan 12 artiklaan.
            
            
               (3)Lähetykset olisi toimitettava EU–Chile-assosiaatiosopimuksen yhdestä osapuolesta suoraan toiseen osapuoleen, mutta ne voidaan kuljettaa myös kolmannen maan kautta tietyin rajoituksin. Kolmannen maan kautta tapahtuvaa kuljetusta koskevia edellytyksiä on selkeytetty, jotta nimenomaisesti sallittaisiin lähetysten jakaminen nykyisiä rajoituksia höllentämättä.
            
            
               (4)EU–Chile-assosiaatiosopimuksen liitteessä III olevan 12 artiklan muuttaminen antaa tuojille ja viejille oikeusvarmuuden ja varmistaa tulkinnan johdonmukaisuuden osapuolissa.
            
            
               (5)EU–Chile-assosiaatiokomiteassa esitettävän unionin kannan olisi perustuttava liitteenä olevaan päätösluonnokseen,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Assosiaatiokomiteassa esitettävä unionin kanta Euroopan yhteisön ja sen jäsenvaltioiden sekä Chilen tasavallan välisestä assosiaatiosta tehdyn sopimuksen liitteessä III olevaan 12 artiklaan perustuu tämän päätöksen liitteenä olevaan assosiaatiokomitean päätösluonnokseen.
            
         
         
            
               Unionin edustajat assosiaatiokomiteassa voivat sopia vähäisistä muutoksista assosiaatiokomitean päätösluonnokseen ilman neuvoston asiasta tekemää uutta päätöstä.
            
            
               2 artikla
            
            
               Assosiaatiokomitean päätös julkaistaan Euroopan unionin virallisessa lehdessä.
            
            
               3 artikla
            
            
               Tämä päätös tulee voimaan päivänä, jona se hyväksytään.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
      
    ---documentbreak--- 
      
         
               EUROOPAN KOMISSIO
            Bryssel 13.7.2015
            COM(2015) 333 final
            LIITE
            Asiakirja liitettäväksi
            ehdotukseen
            neuvoston päätökseksi
            EU–Chile-assosiaatiokomiteassa Euroopan unionin puolesta esitettävästä kannasta Euroopan yhteisön ja sen jäsenvaltioiden sekä Chilen tasavallan välisestä assosioinnista tehdyn sopimuksen liitteessä III olevaan suoraa kuljetusta koskevaan 12 artiklaan
            
               
         
         
            
               Luonnos
            
            
               EU–CHILE-ASSOSIAATIOKOMITEAN PÄÄTÖS N:o …
            
            
               annettu
            
            
               Euroopan unionin ja Chilen tasavallan välisen assosiaatiosopimuksen liitteessä III olevan III osaston suoraa kuljetusta koskevan 12 artiklan muuttamisesta
               
            
               ASSOSIAATIOKOMITEA, joka
            
            
               ottaa huomioon Euroopan unionin ja Chilen tasavallan välisestä assosiaatiosta tehdyn sopimuksen ja erityisesti sen liitteessä III olevan 38 artiklan,
            
            
               sekä katsoo seuraavaa:
            
            
               (1) 
                     Liitteessä III olevan III osaston 12 artiklassa määrätään, että etuuskohtelu myönnetään ainoastaan sellaisille liitteen III vaatimukset täyttäville tavaroille, jotka kuljetetaan suoraan Chilen ja Euroopan unionin välillä.
            
            
               (2)
                     Chile ja Euroopan unioni ovat tehneet useita kauppamääräyksiä sisältäviä sopimuksia sen jälkeen, kun Euroopan unionin ja Chilen välisen assosiaatiosopimuksen myötä talouden toimijoille tarjoutui mahdollisuus mukauttaa vientistrategiaansa kustannusten säästämiseksi ja markkinakysyntään vastaamiseksi paremmin.
            
            
               (3)
                     Chile ja Euroopan unioni ovat sopineet muuttavansa liitteessä III olevan III osaston 12 artiklan määräyksiä antaakseen talouden toimijoille lisää joustavuutta, 
            
            
               ON PÄÄTTÄNYT SEURAAVAA:
            
            
               1 artikla
            
            
               Korvataan liitteessä III olevan III osaston suoraa kuljetusta koskeva 12 artikla tämän päätöksen liitteellä. 
            
            
               2 artikla
            
            
               Tämä päätös tulee voimaan yhdeksäntenäkymmenentenä (90) päivänä sen jälkeen, kun viimeisin osapuolen ilmoitus tarvittavien kansallisten oikeudellisten menettelyjen saattamisesta päätökseen on toimitettu.
            
            
               Tehty...
            
            
               Assosiaatiokomitean puolesta
            
            
               Puheenjohtaja
            
            
               Liite
            
         
         
            
               12 artikla
            
            
               Suora kuljetus
            
            
               1. Sopimuksen mukainen etuuskohtelu myönnetään ainoastaan tämän liitteen vaatimukset täyttäville tuotteille, jotka kuljetetaan suoraan Euroopan unionin ja Chilen välillä. Tuotteet saadaan kuitenkin kuljettaa muiden alueiden kautta ja tässä yhteydessä lastata ne uudelleen tai varastoida ne väliaikaisesti näillä alueilla, edellyttäen että tuotteet pysyvät tulliviranomaisten valvonnassa kauttakulku- tai varastointimaassa ja että niille ei tehdä muuta toimintoja kuin merkkien, etikettien tai sinettien kiinnittäminen, tavaroiden purkaminen tai uudelleenlastaaminen, lähetysten jakaminen taikka muita tuotteiden kunnon säilyttämiseksi tarvittavia toimintoja.
            
            
               2. Edellä 1 kohdan määräyksiä katsotaan noudatettavan, ellei tulliviranomaisilla ole aihetta toisin epäillä; tällaisissa tapauksissa tulliviranomaiset voivat vaatia tuojaa antamaan vaatimustenmukaisuutta koskevan todisteen, joka on annettava asianmukaisella tavalla, kuten konossementin kaltaisella sopimusperusteisella kuljetusasiakirjalla, kollien merkintöihin tai numeroihin perustuvalla konkreettisella todisteella tai jollakin muulla itse tavaroihin liittyvällä todisteella.